Tutu steun gay-gelykheidEmeritus-aartsbiskop Desmond Tutu. Foto: Ilan Godfrey/Templeton Prize/SAPA Emeritus aartsbiskop Desmond Tutu het Vrydag gesê hy dien nie ‘n “homofobiese God” nie. “Ek sal weier om na ‘n homofobiese hemel toe te gaan,” het Tutu in Kaapstad aan verslaggewers gesê. “Nee, ek sal sê jammer. Ek bedoel, ek sal eerder na daardie ander plek toe gaan.” “Ons moet ‘n samelewing bou wat mense aanvaar en dit is nie ‘n vrye samelewing tot elke enkele persoon weet dat hulle erken en aanvaar word vir wie hulle is nie.” Tutu het sy toespraak gelewer by die bekendstelling van die Verenigde Nasies se wêreldwye “Vryheid en Gelykheidsveldtog” vir gay (LGBT)-gelykheid in Kaapstad. Die veldtog poog om bewusmaking te skep oor homofobiese geweld en diskriminasie. Tutu sê talle mense voel dat hulle nie gemaklik kan wees in hul eie vel nie, weens moontlike spottery. “Dit kan nie bloot net ‘n keuse wees om daardie leefstyl te volg indien die persoon weet watter groot bevooroordeling en moontlike geweld hulle te wagte kan wees nie,” het hy gesê. Hy sê hy is bewus daarvan dat talle geestelike leiers die idee bevorder dat dit ‘n sonde is om enigiets behalwe heteroseksueel te wees. “Dis ‘n groot kommer vir baie van ons as hulle moet dink dat God iemand sal skep en sê ‘Ek haat jou. Ek haat jou vir wie ek jou gemaak het om te wees’.” Tutu sê Suid-Afrika moet diskriminasie teen seksuele oriëntering verwerp, net soos die land met rassisme gedoen het.